CELEX: 32016D1360
Language: mt
Date: 2016-08-08 00:00:00
Title: Deċiżjoni ta' Implimentazzjoni tal-Kummissjoni (UE) 2016/1360 tat-8 ta' Awwissu 2016 li ttemm il-proċediment antisussidji fir-rigward tal-importazzjonijiet tal-ispnott u tal-awrat li joriġinaw fit-Turkija

10.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 215/31
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1360
   tat-8 ta' Awwissu 2016
   li ttemm il-proċediment antisussidji fir-rigward tal-importazzjonijiet tal-ispnott u tal-awrat li joriġinaw fit-Turkija
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni (1), u b'mod partikolari l-Artikolu 14 tiegħu,
   Billi:
   A.   PROĊEDURA
   
   
      Bidu
   
   
               (1)
            
            
               Fl-14 ta' Awwissu 2015, il-Kummissjoni Ewropea (“il-Kummissjoni”) bdiet investigazzjoni antisussidji fir-rigward tal-importazzjonijiet fl-Unjoni Ewropea tal-ispnott u l-awrat li joriġinaw mit-Turkija fuq il-bażi tal-Artikolu 10 tar-Regolament (UE) 2016/1037 (“ir-Regolament bażiku”) permezz ta' avviż ippubblikata f'Il-Ġurnal Uffiċjali tal-Unjoni Ewropea
                   (2) (“in-Notifika ta' Bidu”).
            
         
               (2)
            
            
               L-investigazzjoni bdiet wara lment ippreżentat fl-1 ta' Lulju 2015 mill-Asociación Empresarial de Productores de Cultivos Marinos (“APROMAR” jew “l-ilmentatur”) f'isem produtturi li jirrappreżentaw aktar minn 25 % tal-produzzjoni totali tal-Unjoni tal-ispnott u l-awrat.
            
         
               (3)
            
            
               L-ilment kien jinkludi evidenza prima facie ta' sussidjar tal-industrija Torka li tipproduċi spnott u awrat Ewropew u ta' dannu materjali kkaġunat minnu.
            
         
               (4)
            
            
               F'konformità mal-Artikolu 10(7) tar-Regolament bażiku, il-Kummissjoni nnotifikat lill-Gvern tat-Turkija (“GTT”) qabel ma bdiet il-proċedura, li hija kienet irċeviet ilment dokumentat kif xieraq li kien jallega li l-importazzjonijiet issussidjati ta' spnott u awrat li joriġinaw mit-Turkija kienu qegħdin jikkawżaw danni materjali lill-industrija tal-Unjoni. Il-Kummissjoni stiednet lill-GTT għal konsultazzjonijiet bl-għan li tiġi ċċarata s-sitwazzjoni rigward il-kontenut tal-ilment u tinstab soluzzjoni bi ftehim reċiproku.
            
         
               (5)
            
            
               Il-GTT aċċetta l-offerta ta ' konsultazzjonijiet li saru sussegwentement. Matul il-konsultazzjonijiet ma nstabitx soluzzjoni bi qbil reċiproku. Madankollu, il-Kummissjoni ħadet nota tal-kummenti li saru mill-GTT.
            
         
               (6)
            
            
               Il-Kummissjoni stiednet lill-ilmentatur, lill-produtturi, lill-utenti u lill-importaturi oħrajn magħrufa tal-Unjoni, lill-produtturi esportaturi magħrufa fit-Turkija u lill-awtoritajiet Torok kif ukoll lill-assoċjazzjonijiet magħrufa li kienu qed jiġu effettwati mill-bidu tal-investigazzjoni u stednithom jipparteċipaw. Il-partijiet interessati ngħataw l-opportunità li jressqu fehmiethom bil-miktub u li jingħataw smigħ fil-limitu ta' żmien stabbilit fin-Notifika ta' Bidu.
            
         
               (7)
            
            
               L-ilmentatur, il-produtturi l-oħra tal-Unjoni, il-produtturi esportaturi fit-Turkija, l-importaturi u l-utenti taw il-fehmiet tagħhom. Il-partijiet interessati kollha, li talbu dan u wrew li kien hemm raġunijiet partikolari għaliex għandhom jinstemgħu, ingħataw seduta smigħ.
            
         B.   IRTIRAR TAL-ILMENT U TMIEM TAL-PROĊEDIMENT
   
   
               (8)
            
            
               Fil-5 ta' Mejju 2016, ġiet ippubblikata Deċiżjoni fil-Gazzetta Uffiċjali Torka, li permezz tagħha l-awtoritajiet Torok irtiraw l-iskema ewlenija ta' sussidju b'effett mill-1 ta' Jannar 2016.
            
         
               (9)
            
            
               Permezz ta' ittra tal-1 ta' Ġunju 2016 indirizzata lill-Kummissjoni, l-ilmentatur irtira l-ilment tiegħu. Skont l-Artikolu 14 tar-Regolament bażiku, proċediment jista' jitwaqqaf meta jiġi rtirat l-ilment, sakemm dan it-twaqqif ma jkunx imur kontra l-interess tal-Unjoni.
            
         
               (10)
            
            
               L-investigazzjoni ma żvelat l-ebda kunsiderazzjonijiet li juru li dan it-twaqqif imur kontra l-interess tal-Unjoni. Għaldaqstant, il-Kummissjoni kkunsidrat li l-proċediment preżenti għandu jintemm.
            
         
               (11)
            
            
               Il-partijiet interessati ġew mgħarrfa b'dan u ngħataw opportunità jikkummentaw. Madankollu, ma wasal l-ebda kumment.
            
         
               (12)
            
            
               Għaldaqstant il-Kummissjoni tikkonkludi li l-proċediment antisussidji fir-rigward tal-importazzjonijiet tal-ispnott u l-awrat Ewropej li joriġinaw fit-Turkija għandu jintemm mingħajr l-impożizzjoni ta' miżuri.
            
         
               (13)
            
            
               Din id-Deċiżjoni hija skont l-opinjoni tal-Kumitat stabbilit bl-Artikolu 15(1) tar-Regolament tal-Kunsill (UE) 2016/1036 tal-Parlament Ewropew u tal-Kunsill (3),
            
         ADOTTAT DIN ID-DEĊIŻJONI:
   Artikolu 1
   Il-proċediment antisussidji li jikkonċerna l-importazzjonijiet fl-Unjoni ta' spnott u awrat li joriġina fit-Turkija u li fil-preżent jaqa' taħt il-kodiċijiet NM 0302 84 10, 0302 85 30, 0303 84 10, 0303 89 55, ex 0304 49 90 u ex 0304 89 90 huwa mitmum.
   Artikolu 2
   Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-8 ta' Awwissu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 30.6.2016, p. 55.
   
      (2)  Avviż ta' bidu ta' proċediment ta' kontra s-sussidju rigward l-importazzjonijiet ta' spnott u awrat li joriġinaw fit-Turkija (ĠU C 266, 14.8.2015, p. 4).
   
      (3)  Ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (ĠU L 176, 30.6.2016, p. 21).